Okresná prokuratúra Ružomberok 
Dončova 8, 034 53 Ružomberok 1

Sp. zn. : 1 Pv 355/11/5508	Ružomberok, 4.11.2013
EEČ : 2-42-139-2013

U Z N E S E N I E

Trestná vec:	neznámy páchateľ
Prečin:	Zanedbanie povinnej výživy podľa § 207 odsek 1, odsek 3 písmeno b Trestného zákona číslo 300/2005 Zbierky zákonov v znení zákona číslo 218/2007 Zbierky zákonov

Rozhodol: 	prokurátorka Okresnej prokuratúry Ružomberok
Podľa § 215 odsek 1 písmeno d (§ 9 odsek 1 písmeno g) Trestného poriadku zastavujem trestné stíhanie.
vedené na tom skutkovom základe, že biologický otec si neplní svoju zákonom  uloženú povinnosť  vyživovať maloletú dcéru XXXXX, narodenú XXXXX, na výživu ktorej je v zmysle rozsudku Okresného súdu Ružomberok, číslo konania 4P/264/2009 zo dňa 25.11.2010, právoplatného dňom 08.01.2011, povinný prispievať na výživu sumou 33,19 eur mesačne od 03.07.2007 do 31.12.2008, od 01.01.2009 do 30.06.2010 sumou 50 eur mesačne a od 01.07.2010 po 80 eur mesačne vždy do 15-teho dňa v mesiaci vopred k rukám matky XXXXX, narodenej XXXXX, trvale bytom XXXXX, okres XXXXX,  
	pričom biologický otec dieťaťa si riadne a pravidelne úmyselne neplnil vyživovaciu povinnosť od mesiaca júl 2007 do mesiaca február 2011  a následne od mesiaca apríl 2012 do mesiaca október 2012 vrátane, keď vo februári 2011 uhradil výživné vo výške 60 eur, 
pričom z dôvodu neplnenia vyživovacej povinnosti Úrad práce, sociálnych vecí a rodiny Ružomberok na základe rozhodnutia spisová značka CD/2011/063426/KG vypláca XXXXX náhradné výživné na maloletú dcéru Michaelu vo výške 80 eur mesačne od 01.03.2011, 
čím takto na bežnom výživnom za stíhané obdobie dlhuje XXXXX sumu najmenej 2 156 eur, 

lebo je trestné stíhanie neprípustné podľa § 9 odsek 1 písmeno g) Trestného poriadku.

Odôvodnenie:
	Vyšetrovateľ Odboru kriminálnej polície Okresného riaditeľstva Policajného zboru  Ružomberok uznesením pod  číslom ČVS:ORP-382/OEK-RK-2011 zo dňa 05.10.2011 podľa § 199 ods. 1 Trestného poriadku  začal trestné stíhanie za prečin zanedbania povinnej výživy podľa § 207 odsek 1, odsek 3 písmeno b) Trestného zákona pre skutok uvedený v tomto uznesení. 

	Na základe žiadosti tunajšej prokuratúry o prevzatie trestného oznámenia z 30.11.2011 na podozrivého občana Českej republiky XXXXX, narodeného 19.04.1969 bola predmetná trestná vec s odkazom na ustanovenia článku 21 odsek 1 Európskeho dohovoru o vzájomnej pomoci v trestných veciach podpísaného 20.04.1959 v Štrasburgu a článku 6 článku odsek 1 Dohovoru o vzájomnej  pomoci v trestných veciach medzi členskými štátmi Európskej únie z 29. mája 2000,  prevzatá Okresním státním zastupitelstvím v Kladně.

	Dňa 09.09.2013 bol tunajšej prokuratúre doručený trestný rozkaz Okresného súdu v Kladně číslo konania 1T 165/2012 zo dňa 30.11.2012, ktorým bol obvinený XXXXX, narodený 11.04.1969 za totožný skutok uznaný vinným z dvojnásobného prečinu zanedbania povinnej výživy podľa § 196 odsek 1, 3 Trestného zákonníka Českej republiky a bol mu uložený úhrnný trest odňatia slobody v trvaní 10 mesiacov s podmienečným odkladom na dobu 18 mesiacov. Súčasne mu bola uložená povinnosť v skúšobnej dobe splácať dlžné výživné a hradiť bežné výživné. Predmetné rozhodnutie nadobudlo právoplatnosť dňa 19.12.2012. Vzhľadom k tomu, že odsúdený XXXXX bol účastný amnestie prezidenta Českej republiky zo dňa 01.01.2013, podľa článku IV odsek 1 písmeno b) amnestie uvedený trest mu bol odpustený a právoplatnosťou uznesenia Okresného súdu v Kladně číslo konania 1T 165/2012 zo dňa 21.01.2013 sa na neho hľadí, ako keby nebol odsúdený. 

	Podľa článku 35 odsek 1 písmeno b) bod ii) Európskeho dohovoru o odovzdávaní trestného konania zo dňa 15.05.1972, ktorý ratifikovala Slovenská republika i Česká republika, osobu nad ktorou bol vynesený právoplatný a vykonateľný rozsudok, nemožno pre ten istý čin ani stíhať ani odsúdiť ani na nej nemožno vykonať trest v inom zmluvnom štáte, pokiaľ uložený trest úplne alebo z jeho nevykonanej časti podliehal milosti alebo amnestii.  

Podľa § 9  odsek 1 písmeno g) Trestného poriadku trestné stíhanie nemožno začať a ak už bolo začaté, nemožno v ňom pokračovať a musí byť zastavené, ak tak ustanovuje medzinárodná zmluva.  

Podľa § 215 odsek 1 písmeno d) Trestného poriadku prokurátor zastaví trestné stíhanie, ak je trestné stíhanie neprípustné podľa § 9 Trestného poriadku.
   
Vzhľadom na prezentované dôvody, keďže s odkazom na citovaný článok medzinárodnej zmluvy nemožno za daného procesného stavu pokračovať v trestnom stíhaní obvineného XXXXX na území Slovenskej republiky, rozhodla som tak, ako je uvedené vo výrokovej časti tohto uznesenia.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Elena Makovická
prokurátorka